บลจ.ทาลิส เปิดกองทุนLTF กองแรก TLLTFEQลงทุนขึ้นต่ำ1,000 บาท เสนอขาย 1-7 พ.ย.59
บลจ.ทาลิส เปิดกองทุนLTF กองแรก TLLTFEQ ลงทุนขึ้นต่ำ1,000 บาท เสนอขาย 1-7 พ.ย.59
2 พ.ย. 2559

นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุนทาลิส จำกัด หรือ บลจ.ทาลิส เปิดเผยว่า บริษัทได้ทำการเปิดเสนอขายกองทุนรวมหุ้นระยะยาว (LTF) คือ กองทุนเปิดทาลิส หุ้นระยะยาว(TALIS LONG TERM EQUITY FUND)-TLLTFEQ ในระหว่างวันที่ 1-7 พฤศจิกายน 255 มูลค่าขั้นต่ำของการสั่งซื้อครั้งแรกและครั้งต่อไปเท่ากับ 1,000 บาท
โดยเน้นกลยุทธ์การลงทุนในหุ้นพื้นฐานดี ซึ่งเหมาะสมกับผู้ลงทุนที่ต้องการลงทุนแบบระยะยาว และสามารถยอมรับความเสี่ยงได้ในระดับสูงเพื่อโอกาสรับผลตอบแทนที่ดีและเหมาะสม โดยเฉพาะในช่วงที่อัตราดอกเบี้ยยังต่ำ และภาวะตลาดหุ้นไทยยังมีความผันผวน
“กองทุน LTF ที่ บลจ.ทาลิส จำกัด ได้ออกและเสนอขายในครั้งนี้ ถือว่าตอบโจทย์สำหรับผู้ลงทุนที่ต้องการผลตอบแทนที่ดีและเหมาะสม สามารถรับความเสี่ยงได้ ซึ่งถือเป็นการเพิ่มทางเลือกที่หลากหลายในการลงทุน โดยเฉพาะในช่วงที่ตลาดหุ้นไทยมีความผันผวน ซึ่งเราจะเน้นกลยุทธ์การลงทุนในหุ้นพื้นฐานดี และมีศักยภาพในการเติบโตสูงเพื่อผลตอบแทนที่ดีในระยะยาว และสามารถนำเงินลงทุนในกองทุน LTF ไปลดหย่อนภาษี ในช่วงโค้งสุดท้ายปลายปีได้”นายฉัตรพีกล่าว
ทั้งนี้ จากความเชื่อมั่นของนักลงทุนที่มีต่อการบริหารกองทุนโดยมืออาชีพของบริษัทที่กำลังเพิ่มขึ้นอย่างต่อเนื่องในเวลานี้ มั่นใจว่าจะทำให้การเสนอขายกองทุน TLLTFEQ ประสบความสำเร็จและได้รับความสนใจอย่างท่วมท้นจากนักลงทุนเหมือน “กองทุนเปิดทาลิสเฟล็กซิเบิ้ล” ที่บริษัทได้เปิดเสนอขายไปเมื่อต้นเดือนตุลาคมที่ผ่านมา ซึ่งสามารถมียอดขายหน่วยลงทุนสูงถึง 360 ล้านบาท สูงกว่าเป้าหมายที่ตั้งไว้ที่ 300 ล้านบาท
ด้านนายประภาส ตันพิบูลย์ศักดิ์ ประธานเจ้าหน้าที่การลงทุน บลจ.ทาลิส จำกัด เปิดเผยว่า แนวโน้มการลงทุนในตลาดหุ้นไทยปี 2560 หุ้นที่จดทะเบียนในตลาดจะมีอัตราการเจริญเติบโตของกำไรเฉลี่ยที่10 % ใน ขณะที่หุ้นขนาดเล็กและขนาดกลางมีแนวโน้มเติบโตของกำไรดีกว่า  ทั้งนี้ กองทุน TLLTFEQ จะเน้นลงทุนในหุ้นที่มีแนวโน้มการเติบโตของกำไรที่ดี ขณะที่ดัชนีตลาดหุ้นไทยในปี 2560 คาดว่าจะเคลื่อนไหวอยู่ในกรอบ 1,400-1,750 จุด